Oud-SAID-werknemer gevonnis vir bedrogArgieffoto ŉ Voormalige werknemer van die Suid-Afrikaanse Inkomstediens (SAID), wat terugbetalings wat vir belastingbetalers bedoel was, in sy eie rekening inbetaal het, is Donderdag gevonnis. Bernard Hendricks (36) het in die Bellville-streekshof voor landdros Nomawethu Saba verskyn, wat hom tot vier jaar tronkstraf gevonnis het op vier aanklagte van bedrog. Sy het gesê tronkstraf, wat in sy geheel opgeskort word op voorwaarde dat hy die gesteelde geld terugbetaal soos wat sy prokureur, advokaat Albert Bluhm, voorgestel het, neem nie die erns van die oortredings in ag nie. Hendricks het boonop sy werk verloor en is tans werkloos met geen inkomste om die geld terug te betaal nie, het Saba bygevoeg. Sy het gesê tronkstraf, soos staatsaanklaer Wimpie Els voorgestel het, sal die regte boodskap aan die gemeenskap stuur, en veral na persone wat soortgelyke oortredings in gedagte het. “Jy is werkloos, so ek weet nie hoe jy van plan is om die SAID te vergoed vir die verliese nie,” het Saba aan Hendricks gesê. Sy het gesê Hendricks het skuld bly ontken, en dit dui op ŉ gebrek aan berou. Die landdros het gesê Hendricks het sy posisie misbruik en toe hy uitgevang is, het hy voldoende geleenthede gehad om met die sak patats vorendag te kom. Hy het egter volgehou hy is onskuldig. “Maak nie saak hoe min jy as ŉ belastingagent verdien het nie. Jy het ŉ werk gehad en was in ŉ vertrouensposisie.” Die saak het gevolg nadat vier belastingbetalers navraag gedoen het oor hul assesserings vir die jaar 2010. Hendricks het hul besonderhede neergeskryf en ŉ kollega se geheime pinkode gebruik om toegang te bekom tot die vier slagoffers se profiele. Dié pinkode het hom in staat gestel om die slagoffers se bankbesonderhede te verander, en die belastingterugbetalings, ter waarde van R50 783, in sy eie bankrekening te laat inbetaal.